《天台游山》
宋代·陈知柔

烟萝穿几重，柴车倦驱驾。
忽寻钟磬音，山腰得僧舍。
主僧闻我来，曳杖出相迓。
揖我坐虚阁，登临欠台榭。
老屋数椽余，风物自闲暇。
古木出云杪，遥岑来竹罅。
下临一泓水，涵光冷相射。
但能了此生，未遽惭大厦。
我本山中人，偶失学圃稼。
为米聊复留，两同僧过夏。
得舟家可浮，遇竹宅便借。
是处皆南山，何必东篱下。
悠悠去忘归，宁畏长官骂。
松月苦留客，徘徊度清夜。
明朝过桃溪，溪女莫相诧。

作者简介：（?—1184）宋泉州永春人，字体仁，号休斋，一号弱翁。高宗绍兴十二年进士。授台州判官。历知循州、贺州。与秦桧子秦熺同榜进士，桧当轴，同年多以攀援致通显，知柔独不阿附。解官归，主管冲祐观。有《易本旨》、《春秋义例》、《易大传》、《易图》、《诗声谱》、《论语后传》等。